Fil-kuntest ta’ proċedimenti għal dikjarazzjoni ta’ invalidità ta’ trade mark Komunitarja, ibbażati fuq denominazzjoni ta’ oriġini protetta, l-Uffiċċju għall-Armonizzazzjoni fis-Suq Intern (Trade marks u Disinni) mhuwiex f’pożizzjoni li jiddeċiedi li isem li jinsab fl-imsemmija denominazzjoni ta’ oriġini protetta huwa ġeneriku u li r-reġistrazzjoni ta’ trade mark li fiha dak l-isem ma tikkostitwixxix ksur tad-denominazzjoni ta’ oriġini protetta, skond l-ewwel subparagrafu ta’ l-Artikolu 3(1) tar-Regolament Nru 2081/92, dwar il-protezzjoni ta’ l-indikazzjonijiet ġeografiċi u d-denominazzjoni ta’ l-oriġini tal-prodotti agrikoli u l-prodotti ta’ l-ikel, mingħajr ma jkun għamel analiżi ddettaljata tal-fatturi kollha li jistgħu jiddeterminaw il-karattru ġeneriku tad-denominazzjoni.

F’dan ir-rigward, l-indizji, ta’ natura legali, ekonomika, teknika, storika, kulturali u soċjali li jippermettu li ssir l-analiżi dettaljata neċessarja huma b’mod partikolari l-liġijiet nazzjonali u Komunitarji rilevanti, inkluża l-evoluzzjoni storika tagħhom, il-perċezzjoni li għandu l-konsumatur medju tad-denominazzjoni allegatament ġenerika, inkluż il-fatt li l-popolarità tad-denominazzjoni tibqa’ marbuta ma’ prodott tradizzjonali mmanifatturat f’territorju bħala konsegwenza tal-fatt li din ma tkunx komunement użata f’reġjuni oħra ta’ l-Istat Membru jew ta’ l-Unjoni Ewropea, il-fatt li prodott ġie legalment ikkummerċjalizzat taħt id-denominazzjoni in kwistjoni f’ċerti Stati Membri, il-fatt li prodott ġie legalment immanifatturat taħt id-denominazzjoni in kwistjoni fil-pajjiż ta’ oriġini tad-denominazzjoni anki mingħajr ma ġew irrispettati l-metodi ta’ produzzjoni tradizzjonali, il-fatt li tali operazzjonijiet kienu ilhom isiru, il-kwantità ta’ prodotti li għandhom id-denominazzjoni in kwistjoni u mhux immanifatturati skond il-metodi tradizzjonali meta mqabbla mal-kwantità ta’ prodotti mmanifatturati skond il-metodi msemmija, is-sehem tas-suq miżmum mill-prodotti li għandhom id-denominazzjoni in kwistjoni u mhux immanifatturati skond il-metodi tradizzjonali meta mqabbla mas-sehem tas-suq miżmum mill-prodotti mmanifatturati skond il-metodi msemmija, il-fatt li l-prodotti mhux immanifatturati skond il-metodi tradizzjonali huma ppreżentati b’mod li jirreferu għall-post tal-manifattura tal-prodotti mmanifatturati skond il-metodi msemmija, il-protezzjoni tad-denominazzjoni in kwistjoni permezz ta’ ftehim internazzjonali u n-numru ta’ Stati Membri li, eventwalment, jinvokaw in-natura allegatament ġenerika tad-denominazzjoni in kwistjoni.

Barra minn hekk, mhux eskluż li fl-evalwazzjoni tan-natura ġenerika ta’ denominazzjoni, jittieħed in kunsiderazzjoni stħarriġ magħmul minn fost il-konsumaturi, organizzat sabiex tinftiehem il-perċezzjoni tagħhom tad-denominazzjoni in kwistjoni, jew opinjoni tal-kumitat imwaqqaf bid-Deċiżjoni 93/53, li tistabbilixxi kumitat xjentifiku għad-denominazzjonijiet ta’ l-oriġini, indikazzjonijiet ġeografiċi u ċertifikati ta’ karattru speċifiku, li wara ġie mibdul mill-grupp xjentifiku ta’ esperti għad-denominazzjonijiet ta’ oriġini, indikazzjonijiet ġeografiċi u speċjalitajiet tradizzjonali ggarantiti, stabbilit bid-Deċiżjoni 2007/71. Dan il-kumitat, kompost minn professjonisti kkwalifikati ħafna fil-qasam legali u agrikolu, għandu l-għan li jevalwa, b’mod partikolari, in-natura ġenerika tad-denominazzjonijiet.

Fl-aħħar, huwa possibbli li jittieħdu in kunsiderazzjoni elementi oħra, b’mod partikolari d-definizzjoni ta’ denominazzjoni bħala ġenerika fil-Codex alimentarius u l-konvenzjonijiet internazzjonali dwar l-użu u l-protezzjoni tad-denominazzjoni allegatament ġenerika.

(ara l-punti 65-67, 88, 89)